## La Generalitat invertirà més de 4,3 milions d’euros en la rehabilitació d’un edifici del grup de vivendes públiques Miguel Hernández d’Alacant

*** Dotze empreses es presenten a la licitació de rehabilitació integral d’este edifici situat en la plaça Yolanda Escrich Forniés
* Els treballs se centraran en la millora de l’eficiència energètica i de l’accessibilitat, que inclourà la instal·lació d’ascensors**

La Vicepresidència primera i Conselleria de Servicis Socials, Igualtat i Vivenda, a través de l’Entitat Valenciana d’Habitatge i Sòl (EVha), invertirà més de 4,3 milions d’euros en la rehabilitació d’un edifici del grup de vivendes públiques Miguel Hernández d’Alacant.

Dotze empreses s’han presentat la licitació de les obres de rehabilitació integral de l’edifici de 16 vivendes, situat en la plaça Yolanda Escrich Forniés, 7 i 8 d’Alacant. El termini de presentació d’ofertes va finalitzar este dilluns.

El pressupost s’emmarca dins del Pla de recuperació, transformació i resiliència, finançat per la Unió Europea Next Generation UE. El termini aproximat d’adjudicació de les obres és de 3 mesos, mentres que el termini d’execució és de 18 mesos.

Esta actuació forma part de la segona fase de rehabilitació del grup Miguel Hernández i que correspon a un edifici de 16 vivendes i 6 locals comercials. La primera fase, en l’actualitat en execució, afecta un edifici de 20 vivendes de la plaça Yolanda Escrich, 5 i 6.

Les actuacions previstes en el projecte de la plaça Yolanda Escrich 7 i 8 suposen la dotació d’accessibilitat a l’edifici i les vivendes, la qual cosa inclou la renovació dels elements comuns i la instal·lació d’ascensors. Les obres també inclouran l’adequació de vivendes adaptades, els vestíbuls, escales i replans de planta.

De la mateixa manera, estes obres també suposaran una important millora de l’eficiència energètica dels immobles, amb actuacions en l’envolupant tèrmica i l’estanquitat dels edificis.

Per a dur a terme estos treballs cal escometre una sèrie d’actuacions que fan incompatible la seua execució amb la permanència dels residents de les vivendes de la plaça Yolanda Escrich 7 i 8. Per això que s’haja executat un programa de reallotjament per als ocupants de les 16 vivendes en altres immobles del parc públic a Alacant.

Fecha: 10/12/2024